FI Euroopan unionin virallinen lehti CE 88/552

(2004/C 88 E/0563)

KIRJALLINEN KYSYMYS E-0939/04

esittäjä(t): Robert Evans (PSE) komissiolle

(26. maaliskuuta 2004)

Aihe: Etiopia

Etiopian kriisi jatkuu, eikä tilanne näytä parantuvan.

Voiko komissio ilmoittaa, miten Euroopan unioni tällä hetkellä osallistuu ruoka- ja kehitysavun antamiseen? Onko Euroopan unionin antama apu komission mielestä riittävää?

Voiko komissio lisäksi kertoa, ovatko Etiopian hallituksen kanssa käydyt neuvottelut elintarvikevarmuudesta edistyneet?

Poul Nielsonin komission puolesta antama vastaus

(27. huhtikuuta 2004)

Komissio käsittelee pitkän aikavälin elintarvikevarmuuden ja nälänhädän uhkan kaltaisia ongelmia kaikissa rahoitusvälineissään ja politiikan välineissään. Näin ollen Etiopialle tarjotaan yhdenmukainen apupaketti.

Vuosi 2003 oli erityisen hankala: komissio on vastannut ennennäkemättömään kysyntään pääasiallisesti elintarvikeapua koskevan budjettikohdan avulla. Vuonna 2003 päätettiin antaa apua yli 400 000 viljatonnin verran (josta 360 000 toimitettiin) eli yli 120 miljoonan euron arvosta niiden noin 13 miljoonan erittäin vakavista elintarvikeongelmista kärsivän ihmisen tarpeiden tyydyttämiseksi. Sittemmin pääasiallinen satokausi (Kremt) syyskuusta marraskuuhun 2003 oli poikkeuksellisen hyvä, mikä paransi elintarvikkeiden saatavuutta maassa aiempaa kohtuullisemmin hinnoin. On havaittu suuria markkinakelpoisia viljaylijäämiä (arviolta 1,1 miljoonaa tonnia viljan saatavuutta koskevan SIDA:n (1), Maailman elintarvikeohjelman ja Euroopan komission tutkimuksen mukaan). Tästä huolimatta alttius elintarvikevarmuuden vaihteluille on edelleen suuri: vuonna 2004 yli seitsemän miljoonaa ihmistä tarvitsee lähes miljoona tonnia elintarvikeapua. Niinä vuosina, joina on liikatuotantoa, on tärkeää, että elintarvikeapua tuodaan maahan mahdollisimman vähän paikallisiin tuottajiin kohdistuvien haitallisten vaikutusten välttämiseksi.

Komissio aikoo tyydyttää noin 20 prosenttia todetuista tarpeista vuonna 2004, ja välttääkseen markkinoiden vääristymisen se ostaa elintarvikkeita ensisijaisesti paikallisilta markkinoilta.

Vaikka komission toimet vuoden 2003 elintarvikekriisin helpottamiseksi ovatkin olleet hyvin tehokkaita, komissio on entistä enemmän huolissaan siitä, että suuresta osasta Etiopian väestöä on tullut haavoittuvaa ja yhä köyhempää. Elintarvikeapu pelastaa ihmishenkiä mutta se ei pelasta toimeentuloa, ja jokainen toistuva kriisi syöksee yhä enemmän ihmisiä köyhyyteen ja jatkuviin elintarvikeongelmiin.

Komission vuoropuhelu Etiopian hallituksen, jäsenvaltioiden ja muiden lahjoittajien kanssa alkoi jo vuonna 1996 mutta sai uuden sysäyksen pari vuotta sitten. Vuoropuhelussa on erityisesti noussut esille tarve ratkaista jatkuvat elintarvikeongelmat erilaisin keinoin ja kehittää elintarvikevarmuutta koskeva pitkän aikavälin strategia. Komissio on tukenut näitä toimia taloudellisesti vuodesta 1998 lähtien kolmen ohjelman kautta yhteensä 46 miljoonan euron arvosta.

Viimeisen vuoden aikana hallituksen strategiset toimet ovat johtaneet uuteen liittoumaan Etiopian elintarvikevarmuuden parantamiseksi. Tämän uuden ohjelman kulmakivenä on turvaverkkojen luominen rakenteellisesti haavoittuvan/jatkuvista elintarvikeongelmista kärsivän väestönosan tarpeisiin, millä pyritään asteittain korvaamaan hätäapujärjestelmät. Tältä osin syytä tähdentää strategian edellyttävän sitä, että kaikki lahjoittajat — myös Yhdysvallat ja tietyt valtiosta riippumattomat järjestöt — saadaan siirtämään elintarvikeapuohjelmansa painopistettä elintarvikevarmuutta koskevan rakenteellisen toimintatavan suuntaan.

Komissio on luvannut myöntää 120 miljoonaa euroa monivuotisen elintarvikevarmuusstrategian tukemiseksi: 60 miljoonaa euroa turvaverkkoihin Euroopan kehitysrahastosta (EKR)/maaohjelmasta yhdeksännen EKR:n varoista ja 60 miljoonaa euroa elintarvikeapua koskevasta budjettikohdasta. Nämä varat odotetaan saatavan vuoden 2004 aikana julkisen talouden tukiohjelmasta.

Humanitaarisen avun toimisto (ECHO) myönsi vuonna 2003 neljä miljoonaa euroa kuivuudesta johtuvan kriisin helpottamiseen elintarvikeavun täydennyksenä. Tämä oli valtaosin tarkoitettu tueksi paimentolaisten karjataloudelle, jotta he voisivat säilyttää eläimistä saatavaan maitoon perustuvan perusruokavalionsa. Lisäksi vakavasti aliravituille annettiin ravitsemushoitoa. Marraskuussa 2003 Punaisen Ristin kansainväliselle komitealle myönnettiin kaksi miljoonaa euroa terveydenhuollon järjestämiseksi ja Geneven yleissopimuksen mukaisen suojeluun liittyvän avun antamiseksi vuoden ajan Etiopian etnisten ryhmien välisten selkkausten uhreille. Lisäksi maaliskuussa 2004 myönnettiin miljoona euroa Etiopian kuivuuden uhrien auttamiseksi. ECHO seuraa vastedeskin tarkoin humanitaarista tilannetta ja on aina valmis täyttämään kiireellisiä tarpeita muiden kuin elintarvikkeiden osalta.

(1) SIDA = Swedish International Development Authority.